Diari Oficial de la Generalitat Valenciana


Sumari del DOGV 3669, del 19-01-2000 (2000/245)

ORDRE de 7 de gener de 2000, de la Conselleria d’Obres Públiques, Urbanisme i Transports, per la qual es modifiquen les tarifes dels serveis públics regulars permanents d’ús general de transport de viatgers per carretera.
-----------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2000/01/07/(1)/dof/vci/html**

### Dades del document

Número de DOGV
:   3669

Data del DOGV
:   19-01-2000

Secció del DOGV
:   I. DISPOSICIONS GENERALS

Número del document
:   2000/245


Data del document
:   07-01-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * legislació
    * transport públic
    * transport de viatgers
    * autobús
    * tarifa de viatgers

ORDRE de 7 de gener de 2000, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general de transport de viatgers per carretera. [2000/X245]
  
La Generalitat Valenciana posseeix la competència exclusiva en matèria dels transports terrestres, l'itinerari dels quals discórrega íntegrament dins dels seus límits territorials.
  
Les variacions experimentades per les distintes partides que componen l'estructura de costos dels serveis públics regulars permanents d'ús general de transport de viatgers per carretera al llarg de 1999 aconsellen procedir a la seua revisió tarifària, en execució d'allò que es disposa en els articles 19 de la Llei 16/1987, de 30 de juliol, d'Ordenació dels Transports Terrestres, i 29 del seu reglament, aprovat per Reial Decret 1.211/1990, de 28 de setembre.
  
Per a procedir a la citada modificació, es continua considerant la revisió individualitzada com a únic sistema d'increments tarifaris, i es parteix de l'estructura de costos de cada servei regular actualment en vigor.
  
D'altra banda, s'ha considerat convenient procedir a la integració en les tarifes dels ?suplements per aire condicionat- que existeixen en algunes concessions. La cada vegada major implantació dels sistemes d'aire condicionat o de climatització en els vehicles adscrits a les concessions com a conseqüència de l'elevació de les condicions de qualitat, així com la progressiva inclusió d'aquest concepte en les concessions que han sigut objecte de substitució, aconsellen normalitzar la repercussió d'aquest cost a través de la seua inclusió en la tarifa concessional. Amb això s'aconseguirà, a més, una major transparència en la repercussió dels costos a l'usuari, en prescindir d'un suplement sobre la tarifa aprovada.
  
En virtut d'això, vistos els articles 17, 18 i 19 de la Llei d'Ordenació dels Transports Terrestres; 28, 29, 86, 87 i 88 del seu reglament, després dels informes previs oportuns i en ús de les facultats conferides per l'article 35 e) de la Llei de Govern Valencià i el Decret 225/1999, de 15 de desembre, del Consell de la Generalitat Valenciana,
  
ORDENE
  
Article 1. Revisió tarifària
  
1. Les empreses concessionàries de serveis públics regulars permanents d'ús general de transport de viatgers per carretera podran sol·licitar increments de tarifa mitjançant el procediment de revisió individualitzada.
  
A l'efecte, hauran de presentar davant de la Direcció General de Transports, en el termini de 60 dies, comptadors a partir de la publicació de la present ordre en el Diari Oficial de la Generalitat Valenciana, una sol·licitud acompanyada de l'estudi econòmic de cada concessió per a la qual es demana l'augment, acompanyada del quadre de descomposició de costos el format del qual serà facilitat en els Serveis Territorials de la Direcció General de Transports.
  
2. Per la seua banda, l'administració elevarà d'ofici les corresponents tarifes a aquelles empreses que ja s'hagueren sotmès amb anterioritat al procediment de revisió individualitzada. Aquelles empreses que estimant que la seua estructura de costos ha sofert modificacions substancials podran sol·licitar la revisió individualitzada de la seua tarifa segons el procediment descrit en el punt anterior.
  
Article 2. Augment de les tarifes
  
1. S'autoritza un augment mitjà de l'1,25 per 100 de la tarifa dels serveis públics regulars permanents d'ús general de transport de viatgers per carretera.
  
2. En les concessions que s'hagueren sotmès amb anterioritat al procediment de revisió individualitzada i tingueren, per tant, determinada la seua estructura de costos, la Direcció General de Transports autoritzarà d'ofici els augments resultants de l'actualització de la dita estructura de costos, sempre que aquests no superen l'1,40% per 100.
  
En aquelles concessions que se sotmeten per primera vegada al procediment de revisió individualitzada, així com en les que, encara no sent la primera vegada, s'acullen a allò que s'ha disposat en l'article primer, paràgraf segon, per haver sofert modificacions substancials en la seua estructura de costos, la Direcció General de Transports, a la vista de la documentació aportada, podrà autoritzar els augments resultants, dins dels límits aprovats, determinant l'estructura de costos que servirà de base per a futures revisions tarifàries.
  
Article 3. Mínim de percepció
  
El mínim de percepció s'estableix en 110 pessetes, i es mantenen en la seua actual quantia aquells mínims de percepció vigents que superen la dita quantitat.
  
Les empreses concessionàries podran emetre abonaments mínims de 10 viatges amb preu per viatge inferior al mínim de percepció. En aquest sentit, les empreses podran ser autoritzades per al cobrament d'un mínim de percepció alternatiu de 125 PTA. aplicable exclusivament al bitllet senzill, sempre que acrediten la posada a la disposició dels usuaris d'abonaments el preu dels quals per viatge resulte inferior en un 25% a aquest mínim de percepció alternatiu. En qualsevol cas, l'autorització d'aquest mínim de percepció no implicarà increments en la tarifa mitjana suportada per l'usuari.
  
Allò que s'ha disposat en aquest article s'entendrà sempre sense perjuí de les tarifes que específicament s'aproven per a les àrees de transport metropolità de València i Alacant.
  
Article 4. Arrodoniment del preu dels bitllets
  
Els preus que resulten de l'aplicació dels increments assenyalats en els articles anteriors s'arrodoniran a l'alça pels Serveis Territorials de Transports en la determinació del preu final dels bitllets, inclosos els impostos, per a suprimir fraccions inferiors a 5 pessetes.
  
Article 5. Confecció dels quadres de tarifes
  
Una vegada autoritzat l'augment corresponent per qualsevol dels procediments previstos en l'article dos d'aquesta ordre, les empreses concessionàries hauran de sotmetre a l'aprovació dels Serveis Territorials de la Direcció General de Transports els quadres de tarifes d'aplicació, que comprendran la tarifa autoritzada, inclosos els impostos corresponents, així com els cànons d'estació, si és procedent. Així mateix, les citades empreses hauran de presentar per a la seua aprovació un quadre de tarifes que continga les que resulten d'aplicar la reducció corresponent a pensionistes o majors de 65 anys.
  
Article 6. Integració en les tarifes dels serveis del suplement per instal·lació i funcionament d'aire condicionat en els vehicles
  
Coincidint amb la revisió tarifària dels serveis de transport públic regular permanent d'ús general de viatgers per carretera prevista en aquesta ordre, es procedirà a la integració en les corresponents tarifes dels suplements per instal·lació i per funcionament d'aire condicionat en els vehicles que, si és procedent, tingueren aprovats les concessions com a element independent del preu tarifari.
  
A partir de la referida revisió, els concessionaris dels mencionats transports no podran exigir als usuaris d'aquests cap quantitat de forma diferenciada i independent del preu tarifari en concepte de repercussió de costos d'instal·lació i funcionament d'aire condicionat en els vehicles.
  
DISPOSICIÓ DEROGATÒRIA
  
Queda derogada l'Ordre de 4 de gener de 1999, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general de transport de viatgers per carretera.
  
DISPOSICIONS FINALS
  
Primera
  
La Direcció General de Transports dictarà les instruccions que, si és procedent, resulten necessàries per a l'execució i el desenvolupament de la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València 7 de gener de 2000
  
El conseller d'Obres Públiques, Urbanisme i Transports,
  
JOSÉ RAMÓN GARCÍA ANTÓN


Còpia Permalink ELI